Groter as 8 – kom ons vier! | SARIE
FOTO Marnus Meyer	Verwante Artikels
Groter as 8 – kom ons vier!	deur Marguerite van Wyk
Jennifer Aniston se ope brief onlangs op Huffington Post het weer die klem op body shaming geplaas. Elkeen se liggaam is uniek en moet gevier word – en dié modelle is ’n bewys daarvan … Mej. SA-finalis nou plusgroot model
Marciel Hopkins, vanjaar een van die 12 finaliste vir die Mej. SA-kroon, oor wie ons vroeër vanjaar berig het (SARIE se Februarie 2016-uitgawe) het tóé 14 kg verloor omdat sy aan dié wedstryd wou deelneem.
Maar drome word waar, en vandag is sy in Hamburg, Duitsland, om as plusgroot model (oftewel curvy model) vir OKAY Models te werk!
Marciel is klein-klein geleer om in haar drome te bly glo.
“Selfvertroue het te doen met selfaanvaarding, om eienaarskap te neem van jou identiteit en om jouself nooit met ander te vergelyk nie. My ouers het my daardie vryheid gegee.’’
Vir die voorbereiding van Mej. SA was Marciel ’n nommer 12, maar nou is sy weer ’n nommer 14, haar natuurlike jeans-grootte!
“Ek het op ’n gewone manier gewig opgetel. Ek was sowat 7 maande (4 maande voor die wedstryd afgeskop het tot met die kroningsaand) op ’n baie streng regime om my maerder lyf te behou, maar volg nou ’n volhoubare eet- en oefenprogram.”
“Ek fokus eerder op my gesondheid en op dinge wat my goed en gemaklik laat voel. ’n Nr.12-broekgrootte is nie noodwendig die gesondste opsie vir my liggaam nie, hoewel mense gedink het ek lyk wonderlik. Elke mens se lyf is uniek en maerwees beteken nie noodwendig ‘gesond’ nie.’’
Sy oefen steeds elke weekdag ’n uur op ’n slag – enigiets van spin, boks of shape (liggaam-definiëringsklasse). Naweke klim sy berg of draf en stap in die natuur.
Haar eerste uitdaging in Duitsland is om haar kliënte en agentskap te besoek sodat hulle weet sy is in die stad. Marciel gaan ook vir haar agentskap, Milk Model Management, in Londen werk. Sy beplan om sowat sewe weke uit en tuis te wees.
“Ek glo ek sal ná die eerste weke my voete vind en al die oppe en affe geniet. Niks in die lewe wat die moeite werd is, is altyd nét lekker nie. As dit maklik was, het almal dit mos gedoen.’’
Ashely Graham: ‘Sexy dye’
Dié 29-jarige Amerikaanse model het geskiedenis gemaak toe sy onlangs die eerste plusgroot model geword het wat op die voorblad van die swemklere-uitgawe van die Amerikaanse Sports Illustrated verskyn het.
As model met ’n 16-rokgrootte is Ashley ’n rolmodel en liggaamsaktivis wat gereeld by hoërskole in Amerika praat oor selfbeeld, selfaanvaarding en vroulike bemagtiging. Met sowat 1,9 miljoen volgelinge op Instagram en meer as 1,2 miljoen op Facebook is haar loopbaan goed op dreef. Geen wonder Forbes het haar gelys as een van 30 jongmense onder 30 (Kuns en Styl) om dop te hou nie.
Nou het sy die wêreld wéér aan die gons. Waar ons baie celebs gewoonlik net sien ná die Photoshop-kwas hulle beetgehad het, deel Ashley haar lyf op sosiale media – met baie trots en sonder enige Photoshop.
Ashley straal selfvertroue uit en sy is ’n groot voorstander daarvan dat jy jouself liefhet nes jy is.
Kyk in die SARIE-winkel by Spree na die nuwe klerereeks vir die groter figuur, Evans.